Cea de-a III-a ediție a Zilelor Horticulturii Clujene – eveniment organizat de Universitatea de Științe Agricole și Medicină Veterinară (USAMV) Cluj-Napoca, prin Facultatea de Horticultură și Afaceri în Dezvoltare Rurală – se va desfășura, în perioada17-19 mai (orele 10:00 – 19:00), în campusul universității, pe platoul din fața Aulei Magna „Mihai Șerban”, cu participarea unor specialiști din universitate și reprezentanți ai unora dintre cele mai importante companii din domeniu, care vor susține workshop-uri atractive, ateliere, expoziții și demonstrații.
Vizitatorii vor afla despre cele mai adecvate soluții inovative pentru protecția și îngrijirea plantelor de apartament, soluții pentru amenajarea grădinilor/teraselor sau soluții în inițierea unor afaceri de succes în dezvoltare rurală. Evenimentul mai include expoziții cu vânzare de flori, legume, plante ornamentele și aromatice, răsaduri, sisteme de irigații, unelte, utilaje și alte accesorii pentru horticultură.
De asemeni – anunță USAMV -, vor avea loc demonstrații de altoire a pomilor fructiferi și a viței de vie, demonstrații cu mașini destinate întreținerii spațiilor verzi, tehnologii de înființare și întreținere a plantațiilor pomicole și viticole, atelier de stilizare a bonsailor, soluții de îngrijire a plantelor de apartament, workshop privind explorarea potențialului microprogagării în horticultură, inovații pentru horticultura modernă, antreprenoriatul în horticultură, degustări de fructe, tehnica șervețelului ș.a.
Pe parcursul celor trei zile se vor putea degusta și cumpăra vinurile de la Stațiunea Viticolă Vinea Apoldia Maior, iar serele universității vor avea standuri cu fructe și legume proaspete, flori de sezon sau de interior, precum și plante aromatice.
În programul celor trei zile dedicate horticulturii clujene figurează și ceremonia de acordare a titlului Profesor Emeritus academicianului prof. dr. Doru Pamfil – rector al USAMV Cluj-Napoca în perioada 2008-2016 (17 mai, ora 12:00, Aula Magna „Mihai Șerban”) și „Ziua Fascinației Plantelor”, în calendarul internațional EPSO (18 mai, ora 10:00, Biblioteca USAMV Cluj-Napoca). USAMV Cluj-Napoca este coordonatorul pentru România al Organizației Europene pentru Știința Plantelor (EPSO).
„Scopul acestei activități este de a determina cât mai mulți oameni din întreaga lume să fie fascinați de plante și entuziasmați de importanța științei plantelor pentru horticultură, agricultură și producția durabilă de alimente nutritive, precum și pentru silvicultură și producția de produse nealimentare pe bază de plante, cum ar fi hârtia, lemnul, produsele chimice, energia și produsele farmaceutice. Rolul plantelor în conservarea mediului este, de asemenea, mesajul cheie al evenimentului din acest an”, declară prof. dr. Mirela Cordea (Facultatea de Horticultură și Afaceri în Dezvoltare Rurală și coordonator național EPSO pentru România).
Ziua Fascinația Plantelor este sărbătorită în întreaga lume, printr-o serie de evenimente organizate în peste 60 de țări. În România vor avea loc evenimente dedicate la USAMV Cluj-Napoca, la Grădina Botanică „Alexandru Borza” din Cluj-Napoca, precum și la Institutul de Cercetări Biologice din Grădina Botanică „Vasile Fati” din Jibou, în data de 26 mai 2024.